Diari Oficial de la Generalitat Valenciana


Sumari del DOGV 4947, del 16-02-2005 (2005/1176)

RESOLUCIÓ de 16 de desembre de 2004 del Centre de Desenvolupament Marítim de València, per la qual s'atorga a Promociones Marsan, SL, la concessió administrativa per a condicionar i explotar l'edifici de l'antiga llotja de peix al port de Santa Pola.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4947

Data del DOGV
:   16-02-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/1176


Data del document
:   16-12-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Santa Pola
    * indústria pesquera
    * empresa privada

RESOLUCIÓ de 16 de desembre de 2004 del Centre de Desenvolupament Marítim de València, per la qual s'atorga a Promociones Marsan, SL, la concessió administrativa per a condicionar i explotar l'edifici de l'antiga llotja de peix al port de Santa Pola. [2005/X1176]
  
Atesa la sol·licitud formulada per Manuel Marhuenda Irastorza, en representació de Promociones Marsan, SL, sobre l'assumpte de referència.
  
Vist que, per Resolució del director del Centre de Desenvolupament Marítim de data 16 de novembre de 2004, s'ha atorgat concessió a la Confraria de Pescadors de Santa Pola per al condicionament i explotació d'una superfície de 543,38 m² de l'edifici de l'antiga llotja de peix al port de Santa Pola, la qual cosa deixa lliure la superfície objecte de la present sol·licitud de concessió.
  
Vist informe favorable emés pel Servici d'Explotació i Conservació de Ports en què proposa que s'atorgue la concessió administrativa sol·licitada en el qual s'indica, entre altres aspectes, que:
  
?El local pretés s'ubica en l'antiga llotja, i ocupa una superfície de 273,4 m² segons s'arreplega en el pla adjunt. En este es planteja ubicar un centre de producció de mol·luscos vius i obtenir l'aigua necessària d'un pou ja existent, depurar la dita aigua i utilitzar-la per a la cria de mol·luscos, i finalment abocar l'aigua així utilitzada a la dàrsena del port. S'implantarien també els processos de neteja, classificació i embalatge i es complementaria la instal·lació amb un local de degustació i venda al detall. Igualment es preveu la instal·lació en la coberta de plaques solars per a la producció d'energia elèctrica.
  
L'execució suposa la implantació d'una activitat directament relacionada amb el mar i que dóna rendiment i activitat a un local disponible per a això?.
  
De conformitat amb el que disposa l'article 146 del Reglament per a l'execució de la Llei de Costes, es va sotmetre la sol·licitud a informació pública per un termini de vint dies, durant el qual no es van presentar al·legacions.
  
L'Ajuntament de Santa Pola emet un informe favorable, amb entrada en esta Conselleria el 7 d'octubre de 2004, i fa constar que haurà d'aportar-se a eixa Entitat el projecte d'obertura de l'activitat.
  
Se sol·licita l'informe a la Direcció General de Transports, Ports i Costes, que l'emet amb caràcter favorable el 2 de novembre de 2004.
  
Notificada a l'interessat la resolució de sotmetiment de condicions en què podria atorgar-se la concessió de referència, el 3 de desembre dels corrents té entrada en la Conselleria l'escrit d'acceptació de les dites condicions, i el 14 de desembre següent es reben les cartes de pagament justificants d'haver depositat les fiances exigides.
  
Fent ús de les atribucions que concedix al director del Centre de Desenvolupament Marítim l'article 14 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport,resolc:
  
Atorgar a Promociones Marsan, SL, la concessió administrativa per a condicionar i explotar una superfície de 273,4 m² de l'edifici de l'antiga llotja de peix al port de Santa Pola, segons les condicions que s'indiquen en els plecs inserits a continuació:
  
Plec de condicions de la concessió administrativa per a condicionar i explotar l'edifici de l'antiga llotja de peix al port de Santa Pola. Índex.
  
1a. Àmbit de la concessió
  
El constituïx el condicionament i l'explotació de la zona d'una superfície de 273,4 m² de l'edifici de l'antiga llotja de peix al port de Santa Pola, segons el pla que s'adjunta a la present en què s'indica: Depuradora i Centre d'Expedició de Mol·luscos. Sup.: 273,4 m².
  
2a. Règim jurídic
  
Prescripcions contingudes en el present plec
  
Normativa aplicable:
  
1) Capítols I i II del títol preliminar, capítol I del títol I, títols II i IV i les disposicions transitòries quarta i sisena de la Llei 27/1992, de 24 de novembre, de Ports de l'Estat i de la Marina Mercant, modificada per la Llei 62/1997, de 26 de desembre (incorporats a la legislació d'esta Comunitat Autònoma, com a dret propi d'esta per la Llei 11/2002, de 23 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana DOGV núm. 4.409 de 31 de desembre de 2002), en allò que no es contradiga amb el TRLCAP.
  
2) Llei 22/1988, de 28 de juliol, de Costes, quan s'aplique per remissió de la Llei de Ports i el seu reglament.
  
3) Amb caràcter supletori, el Reial Decret Legislatiu 2/2000, de 16 de juny, pel qual s'aprova el TRLCAP; i segons el que disposa la disposició derogatòria de la llei, el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. En este context, l'administració posseïx la prerrogativa d'interpretar les clàusules de la concessió, resoldre els dubtes que oferisca el seu compliment, modificar-la per raons d'interés públic, acordar la resolució i determinar els efectes d'esta.
  
3a. Termini
  
Esta concessió s'atorga pel termini de quinze (15) anys, i es deixa fora de perill el dret de propietat, sense perjuí de tercer, sense cessió del domini públic ni de les facultats dominicals de l'administració. El termini comença a comptar l'endemà de la notificació de la present.
  
4a. Cànon i la seua revisió
  
El titular de la concessió, de conformitat amb el que disposa l'article 71 de la Llei 16/2003 de Mesures Fiscals, de Gestió Administrativa i Financera, i d'Organització de la Generalitat Valenciana, està obligat a abonar a la Generalitat Valenciana les quantitats següents:
  
a) Cànon per aprofitament de superfícies: 5.634,77 euros/any, a raó de: 20,61 €/m²/any aplicats als 273,4 m² de coberts i magatzems.
  
b) Cànon per resultat de l'explotació per al concessionari: 4.804,17 euros/any.
  
Total cànon anual: 10.438,94 euros.
  
L'import assenyalat no inclou l'IVA o qualsevol altre impost que haja de ser aplicat.
  
El dia 1 de gener de cada any el cànon serà revisat i s'aplicaran les variacions registrades en l'Índex de Preus de Consum de l'any anterior, d'acord amb l'Institut Nacional d'Estadística. Igualment la quantia del cànon estarà subjecta a actualització d'acord amb les disposicions legals que respecte d'això es dicten amb caràcter general per la Generalitat Valenciana per a instal·lacions nàutiques esportives.
  
L'atorgament d'autoritzacions en l'àmbit de la concessió que suposen una activitat per la qual el concessionari perceba ingressos, segons el que disposa la clàusula 16a, suposarà necessàriament l'establiment d'una partida independent de cànon per rendiment d'activitat, que es fixarà d'acord amb les normes vigents o els criteris aplicables en cada moment, i que es meritarà junt amb el cànon anual.
  
El cànon s'abonarà per semestres avançats, per mitjà de transferència bancària al compte que se li indique en cada liquidació que se li practique per l'administració, a partir de la data d'entrada en vigor de la concessió.
  
A este efecte, haurà d'aportar domiciliació bancària per a l'abonament del cànon, degudament omplit, amb anterioritat a l'atorgament de la concessió.
  
El període de pagament voluntari serà d'un mes des de la notificació de la liquidació corresponent.
  
Si no fa efectiu el pagament en període voluntari podrà procedir-se al seu cobrament per la via de constrenyiment en la forma reglamentàriament establida. Per a iniciar l'expedient de caducitat serà suficient que no s'haja efectuat l'ingrés en període voluntari.
  
L'impagat del cànon durant dos semestres consecutius serà causa de caducitat de la concessió.
  
5a. Impostos i garanties definitives:
  
5.1) Impostos
  
En el termini d'un mes, comptador a partir del coneixement de la resolució d'atorgament pel concessionari, s'abonarà per este l'import corresponent a l'impost sobre Transmissions Patrimonials i Actes Jurídics Documentats, d'acord amb el Reial Decret Legislatiu 1/93, de 24 de setembre.
  
5.2) Fiances
  
El concessionari mantindrà en la Tresoreria de la Generalitat Valenciana, Servicis Territorials de la Conselleria d'Economia i Hisenda, les fiances que a continuació s'indiquen, i aportarà les corresponents cartes de pagament que se'ls expedisquen a la Conselleria d'Infraestructures i Transport per a la seua incorporació a l'expedient:
  
Fiança definitiva d'obres: per un import de quatre mil euros (4.000 euros) respon de la direcció i execució de les obres que cal realitzar i es tornarà al concessionari, a instància d'este, una vegada haja transcorregut un any des que haja sigut aprovada l'acta de reconeixement final de les obres.
  
Fiança definitiva d'explotació: per un import de deu mil quatre-cents trenta-huit euros amb noranta-quatre cèntims (10.438,94 euros).
  
La fiança d'explotació respondrà de totes les obligacions derivades d'esta concessió, de les sancions que per incompliment de les condicions d'esta es puguen imposar al titular de la concessió i dels danys i perjuís que estos incompliments puga ocasionar.
  
Si l'administració executara parcial o totalment la fiança, el concessionari queda obligat a completar-la o reposar-la en el termini d'un mes comptador a partir de la notificació de la disminució del seu import. L'incompliment d'esta obligació serà causa de caducitat de la concessió.
  
La fiança d'explotació serà tornada en finalitzar el termini concessional si no existira responsabilitat per incompliment de les obligacions de les quals respon.
  
6a. Ús i explotació
  
La superfície del local en concessió només podrà utilitzar-se per als fins previstos en el projecte bàsic per a una instal·lació per a producció de mol·luscos vius, sense que el concessionari puga destinar el domini públic concedit, ni les obres executades en este a usos diferents dels expressats. No s'admetrà l'ús com a terrassa de l'exterior del local. La coberta de l'edifici només podrà destinar-se a la instal·lació de plaques solars.
  
7a. Transmissibilitat (cessió) i segregació
  
Aprovada l'acta de reconeixement final de les obres, el concessionari podrà transmetre la concessió d'acord amb el que establixen els paràgrafs següents:
  
La present concessió és transmissible per actes inter vivos amb l'autorització prèvia de l'administració i s'entén que qui se subrogue en els seus drets assumirà també les obligacions que s'imposen en esta concessió.
  
Perquè s'autoritze la transmissió, serà necessari:
  
- Que hagen transcorregut almenys dos anys des de la data d'atorgament de la concessió.
  
- Que el concessionari es trobe al corrent en el compliment de totes les obligacions derivades de la concessió.
  
- Que el nou titular reunisca els requisits exigits per a contractar amb l'administració, i per a exercir l'activitat i prestar el servici objecte de la concessió.
  
L'administració podrà exercir els drets de tempteig i retracte en els termes legalment previstos.
  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i per tant serà necessària l'autorització expressa a què es referix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o participacions que supose substitució dels socis o accionistes que ho foren al temps de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a l'autoritat competent.
  
En cas d'adjudicació per decisió judicial, si l'adjudicatari no reunira els requisits exigits per a contractar amb l'administració, i per a exercir l'activitat i prestar el servici objecte de la concessió, haurà de transferir-la, en el termini de dotze mesos, a un nou concessionari que, a estos efectes, no presente cap limitació.
  
No s'inscriurà en el Registre de la Propietat la transmissió de la concessió sense que s'acompanye certificat de l'administració acreditativa d'este aspecte, amb inserció de les clàusules de la concessió.
  
8a. Modificació i indivisibilitat
  
Modificació. L'administració podrà autoritzar a sol·licitud de l'interessat modificacions de la concessió, que quan siguen substancials hauran de sotmetre's a informació pública. En tot cas, tindran el caràcter de modificació substancial les següents:
  
a) Ampliació de la superfície de la concessió en més d'un 10% de la fixada en les actes de replantejament i reconeixement. A estos efectes, únicament serà admissible l'ampliació de la superfície amb béns confrontants als concedits.
  
b) Ampliació del volum o superfície construïda i inicialment autoritzada en més d'un 10%.
  
c) Canvi d'ubicació de la concessió.
  
Indivisibilitat. La concessió que s'atorga és indivisible.
  
9a. Subcontractació
  
Es prohibix expressament la subcontractació o cessió de la prestació dels servicis bàsics.
  
Si existiren servicis i prestacions accessòries, podrà subcontractar-se, d'estos contractes prèviament es donarà coneixement a l'administració, i s'entén que esta atorga la seua aprovació si en 2 mesos no s'oposa expressament.
  
L'administració es reserva el dret a prohibir, per causes justificades, la realització de determinats subcontractes.
  
En tot cas, la total responsabilitat del compliment del que disposen els plecs enfront de l'administració correspon al concessionari.
  
10. Gravamen
  
La constitució d'hipoteques i altres drets de garantia sobre la concessió haurà de ser prèviament autoritzada per l'administració Portuària.
  
No s'inscriurà en el Registre de la Propietat la constitució d'hipoteques o altres drets reals sobre la concessió sense que s'acompanye certificat de l'administració a este respecte, amb inserció de les clàusules de la concessió.
  
11. Lliurament de la superfície en concessió.
  
Si no s'indicara una altra cosa en la clàusula relativa al termini, l'administració fixarà la data de lliurament al concessionari de la superfície i instal·lacions en concessió.
  
Del lliurament s'alçarà acta i pla que subscriuran el concessionari i l'administració atorgant en la persona en qui delegue, en els quals es detallarà la ubicació, forma i superfície de la parcel·la, l'estat de les instal·lacions i qualsevol altre aspecte que puga interessar.
  
12. Projecte de construcció i execució de les obres.
  
Projecte de construcció
  
En el termini de tres mesos, comptadors des de l'atorgament de la concessió, el concessionari haurà de presentar el projecte de construcció.
  
Este projecte de construcció serà examinat pels servicis tècnics de l'administració. Si estos servicis estimen que el projecte és incomplet, el concessionari haurà de completar-lo degudament en el termini que a este efecte se li concedisca.
  
Si el concessionari incomplira qualsevol dels terminis anteriors ?lliurament del projecte de construcció o termini per a la seua modificació- serà potestatiu de l'administració concedir-li una nova pròrroga extraordinària (per un màxim de dos mesos) d'este termini, i s'imposarà una sanció de fins a l'1% del pressupost total de les obres, o arxivar l'expedient.
  
Execució de les obres.
  
Una vegada aprovat per l'administració el projecte de construcció, el concessionari haurà d'iniciar l'execució de les obres en el termini màxim d'un mes comptador des de la notificació de la dita aprovació.
  
L'execució de les obres no suposarà variació de la façana de l'edifici de la llotja, i se seguiran en tot cas les instruccions que respecte d'això dicte la Direcció Tècnica del Port.
  
El termini d'execució de les obres serà el que s'establisca en la resolució d'aprovació del projecte de construcció que a este efecte dicte l'administració.
  
En tot cas, l'execució de les obres es durà a terme amb l'exclusiu risc i responsabilitat del concessionari.
  
Si el concessionari incomplira el termini d'inici o d'execució de les obres, serà potestatiu de l'administració, sempre que existisquen raons que justifiquen la seua demora, concedir-li una pròrroga (per un màxim de sis mesos) d'este termini, i podrà imposar-se una sanció de fins al 5% del pressupost d'execució per contracta, o incoar l'expedient de caducitat de la concessió, amb pèrdua de la fiança definitiva de construcció depositada. En el cas que el concessionari incomplira el nou termini prorrogat, l'administració podrà:
  
a) Declarar la caducitat de la concessió.
  
b) Concedir-li una última pròrroga amb imposició d'una sanció de fins al 5% del pressupost d'execució per contracta. Un nou incompliment del termini portarà la incoació de l'expedient de caducitat de la concessió, amb pèrdua de la fiança.
  
En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organismes públics, les llicències, permisos i altres autoritzacions necessàries, podrà renunciar a la concessió, i en este cas se li tornarà la fiança de construcció.
  
Durant la vigència de la concessió el titular d'esta no podrà realitzar cap modificació o ampliació de les obres sense l'autorització prèvia. L'incompliment d'esta condició podrà ser causa de la caducitat de la concessió.
  
13. Reconeixement de les obres:
  
Acabades les obres el concessionari sol·licitarà per escrit de la Direcció Tècnica del Port el reconeixement d'estes, que es practicarà amb assistència d'este i de l'interessat, i s'alçarà acta que serà proposada per a la seua aprovació, si escau.
  
En l'acta s'arreplegarà la superfície exacta ocupada per la concessió.
  
14. Vigilància de les obres:
  
Les obres quedaran amb la inspecció i vigilància del director tècnic del Port i no seran obstacle al pas per a l'exercici de la vigilància litoral, i queda obligat el concessionari o conservar-les en bon estat i no podrà, igual que el terreny, arrendar-les ni destinar-les a usos distints que els expressats.
  
15. Inspecció de l'execució:
  
L'administració podrà inspeccionar en tot moment l'execució de les obres, per a comprovar si estes s'ajusten al projecte d'acord amb el qual s'ha atorgat la concessió. Si s'apreciara l'existència de desviacions en relació amb este, podrà aprovar el reconeixement de les obres quan estime que la modificació no altera substancialment la concessió, ni requerix una nova informació pública, o tramitar la seua legalització per mitjà del procediment corresponent, o disposar que les obres s'ajusten al projecte autoritzat. En este últim supòsit, si el concessionari no ho fera en el termini que se li indique, es procedirà a la incoació d'expedient de declaració de caducitat de la concessió.
  
16. Altres prescripcions relatives a les obres.
  
Finalitzades les obres, els terrenys afectats per estes pertanyents a la zona portuària, hauran de quedar completament lliures de runes o materials. Si no es complix esta condició es procedirà per l'administració a la retirada de runes i neteja del terreny, a càrrec del titular de l'autorització, sense perjuí d'imposar-li les sancions que tingueren lloc.
  
17. Destrucció de les obres autoritzades.
  
La destrucció de totes o de la major part de les obres autoritzades per la present concessió, sempre que es dega a un cas fortuït o força major, donarà dret al concessionari per a optar entre l'extinció de la concessió sense cap indemnització o la reconstrucció de les obres en la forma i termini que se li assenyale sense que, en este últim supòsit, s'altere el termini concessional primerament assenyalat.
  
Si la destrucció ocorreguera per dol o culpa del concessionari o persones que en depenguen, l'opció anteriorment establida correspondrà a l'administració atorgant, que podrà, en tot cas, obligar el concessionari a la reconstrucció de les obres sense perjuí de les altres responsabilitats que li foren exigibles.
  
18. Altres autoritzacions
  
L'atorgament d'esta concessió no eximix el titular de l'obtenció de les llicències, permisos i autoritzacions que siguen legalment exigibles, ni del pagament dels impostos que se li apliquen, inclòs l'impost sobre béns immobles, o el que legalment el substituïsca.
  
En concret, haurà de presentar-se a l'Ajuntament la documentació que la dita entitat sol·licite abans del començament de les obres.
  
Abocament d'aigües. Prèviament a l'inici de l'activitat el concessionari haurà de disposar de l'autorització per a l'abocament de les aigües del procés industrial a la dàrsena portuària.
  
La realització d'activitats dins de l'àmbit de la concessió no previstes en el projecte o en l'estudi econòmic d'acord amb els quals s'atorga la concessió, requerirà l'autorització prèvia i preceptiva de l'administració, i caldrà ajustar-se, si és el cas, al que disposa la clàusula quarta sobre el cànon concessional.
  
19. Obligació de conservació i manteniment
  
El concessionari queda obligat a conservar i mantindre les obres i terrenys concedits en perfecte estat d'utilització, inclús des dels punts de vista de neteja, d'higiene i d'estètica, i realitzarà a càrrec seu els treballs de conservació i manteniment i totes les reparacions que siguen necessàries per a això.
  
L'administració podrà inspeccionar en tot moment l'estat de conservació i manteniment dels béns adscrits al servici i assenyalar les reparacions i altres accions que hagen de realitzar-se a fi que els béns es troben en perfecte estat de conservació per al funcionament correcte del servici així com per a la seua reversió al final del termini concessional.
  
Queda obligat el concessionari a complir les ordes que l'administració li dicte als fins anteriors en el termini prudencial que se li assenyale.
  
El concessionari, quan les obres de conservació que cal realitzar tinguen el caràcter de gran reparació, haurà de presentar prèviament, per a la seua acceptació, si escau, per l'administració, el projecte corresponent.
  
20 Altres obligacions del concessionari
  
El concessionari està obligat a:
  
1. Gestionar l'activitat de la concessió al seu risc i ventura, i no és en cap cas l'administració responsable de les obligacions contretes pel concessionari ni dels danys o perjuís causats per este a tercers.
  
2. Organitzar el servici amb estricta subjecció a les característiques establides en els plecs, prestar el servici amb la continuïtat convinguda i garantir als particulars el dret a utilitzar-lo en les condicions que hagen sigut establides en el plec corresponent.
  
3. Cuidar del bon orde del servici, i es poden dictar les oportunes instruccions, si bé l'administració conservarà els poders de policia necessaris per a assegurar la bona marxa dels servicis de què es tracte.
  
4. Indemnitzar els danys que es causen a tercers com a conseqüència de les operacions que requerisca el desenvolupament del servici, excepte quan el dany siga produït per causes imputables a l'administració.
  
5. Facilitar la informació tècnica o econòmica que li sol·licite l'administració.
  
Tot el personal necessari per a l'explotació de la concessió serà a càrrec del concessionari. També seran a càrrec seu les despeses d'electricitat, aigua, telèfon, neteja, jardineria, arreplegada de fems, etc., necessaris per a l'exercici de l'activitat i totes les despeses que esta ocasione, així com la contractació d'aquells, les connexions i el pagament dels drets corresponents.
  
En el primer semestre de cada any natural, i immediatament a la seua presentació en el Registre Mercantil, el concessionari lliurarà a l'administració una còpia registrada de la seua declaració anual de comptes, que inclourà el compte de resultats i el balanç de situació de la societat.
  
Als efectes d'allò que s'ha previngut en l'article 159 apartat l del Reglament de Costes i per vindre associada a la solvència econòmica de l'entitat explotadora, s'establix com a motiu de caducitat de la concessió el seu esdeveniment a una situació patrimonial que legalment fóra causa de dissolució de l'empresa.
  
Coneguda esta, l'administració requerirà que siga esmenada en el termini de 2 mesos i realitzar les pertinents operacions de capital, si transcorregut el termini no acreditara haver esmenat la situació, es declararà la caducitat d'ofici per l'autoritat competent, a proposta de l'administració, i després del tràmit d'audiència a l'interessat, sense que aquesta puga ser revocada per la posterior capitalització de l'entitat. L'ocultació de la situació pel mateix termini de 2 mesos des que fóra coneguda per l'entitat serà també causa de caducitat.
  
21. Incompliments del concessionari
  
Si de l'incompliment per part del concessionari es derivara pertorbació greu i no reparable per altres mitjans en el servici públic i l'administració no decidira la resolució de la concessió, podrà acordar la intervenció d'esta fins que aquella desaparega. En tot cas, el concessionari haurà d'abonar a l'administració els danys i perjuís que efectivament li haja irrogat.
  
22. Sancions
  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, d'acord amb allò que s'ha establit en la Llei de Ports o legislació que en el seu moment s'aplique, sense perjuí que, quan segons el parer de l'administració, la infracció poguera ser constitutiva de delicte o falta, esta passarà el tant de culpa a la jurisdicció competent.
  
23. Causes de resolució
  
A més de les establides amb caràcter general en la legislació aplicable i en els plecs d'esta concessió, són causes de resolució de la concessió:
  
a) La mort o incapacitat sobrevinguda del concessionari individual o l'extinció de la personalitat jurídica de la societat concessionària. En el primer cas l'administració podrà acordar la continuació de la concessió amb els seus hereus o successors, excepte disposició expressa en contra de la legislació específica del servici.
  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitança i espera.
  
c) El mutu acord entre l'administració i el concessionari
  
d) La falta de prestació pel concessionari de la garantia definitiva o les especials o complementàries d'aquella en termini en els casos previstos en la llei i la no formalització del contracte en termini.
  
e) El rescat del servici per l'administració.
  
f) La supressió del servici per raons d'interés públic.
  
g) L'incompliment de les obligacions contingudes en este plec i en els altres que regulen la concessió, i en general l'incompliment de les restants obligacions concessionals essencials.
  
24. Revocació
  
La concessió podrà ser revocada per l'administració, sense dret a indemnització, quan s'hagen alterat els supòsits determinants del seu atorgament que impliquen la impossibilitat material o jurídica de la continuació en el gaudi de la concessió i en cas de força major, quan, en ambdós supòsits, no siga possible la revisió del títol d'atorgament.
  
25. Caducitat
  
Serà causa de declaració de caducitat d'esta concessió, a més de les previstes legalment, l'incompliment de les obligacions descrites en els plecs del contracte, en particular:
  
- L'impagat del cànon concessional durant dos semestres consecutius. Per a iniciar l'expedient de caducitat serà suficient que no s'haja efectuat l'ingrés en període voluntari.
  
- La cessió a un tercer de l'ús total o parcial, sense autorització de l'administració.
  
- La transferència del títol d'atorgament, sense autorització de l'administració.
  
- La constitució d'hipoteques i altres drets de garantia, sense autorització de l'administració.
  
- L'ocupació de domini públic no atorgat.
  
- El desenvolupament d'activitats que no figuren en l'objecte del títol.
  
La declaració de caducitat suposarà la pèrdua de la fiança o fiances constituïdes, i poden comportar, a criteri de l'administració, la demolició, retirada de les obres i instal·lacions, parcial o total, a càrrec del concessionari, inclús amb reposició del terreny al seu anterior estat, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que procedisca, d'acord amb el que disposa l'anterior condició.
  
26. Rescat per obres
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà procedir al rescat d'esta abans del seu venciment.
  
A este efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que el de ser indemnitzat per les obres no amortitzades, valorades en els termes establits en la Llei de Ports.
  
En esta valoració no es tindran en compte les obres realitzades pel concessionari sense l'autorització prèvia, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut relacionats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deteriorament d'este, llevat que l'administració decidisca també el seu rescat.
  
Si les obres es trobaren deteriorades, es determinarà per l'administració el pressupost de les despeses necessàries per a deixar-les en bon estat, el qual es notificarà al concessionari abans de ser aprovat. El seu import es rebaixarà de la taxació, i la diferència que resulte serà la quantitat que s'abone al concessionari.
  
Realitzat el lliurament a l'autoritat competent dels béns rescatats es tornarà la fiança d'explotació, a sol·licitud del concessionari, amb la deducció, si escau, de les quantitats que el concessionari haja de fer efectives per les responsabilitats en què haja incorregut.
  
27. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres, seran a càrrec del concessionari.
  
28. Renúncia
  
Si l'interessat desistira de la petició o renunciara al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i instal·lacions a costa seua, i deixar el terreny de la concessió lliure de tota ocupació, en el termini que se li assenyale.
  
29. Efectes reversió
  
Quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reals o personals que pogueren posseir terceres persones sobre el domini públic concedit i les obres i instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga en cap forma entendre's que la reversió implica la successió d'empresa prevista en l'article 44 del Text Refós de Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'Autoritat Portuària siga l'empresari principal de l'activitat realitzada pel concessionari, als efectes de l'article 42 de tal text refós.
  
L'administració no assumirà cap tipus d'obligació laboral o econòmica del concessionari, vinculada o no a l'activitat objecte del títol extingit.
  
Amb una antelació d'almenys un any respecte al fi del termini concessional, l'administració notificarà al concessionari la resolució relativa al manteniment o no de les obres i instal·lacions, i igualment comunicarà al concessionari les disposicions encaminades al fet que el lliurament dels béns es verifique en les condicions de bon ús i conservació ací estipulades.
  
Acabat el termini concessional, revertiran al domini públic estatal els terrenys, obres i instal·lacions objecte de la concessió, que hauran de trobar-se en tot cas en perfectes condicions de bon ús i conservació, i estarà obligat el concessionari, al seu càrrec, a la demolició i retirada de les dites obres i instal·lacions, parcial o totalment, inclús amb reposició del terreny al seu anterior estat, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i instal·lacions, hi escau el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada a este efecte, sempre que no estiguen units de manera fixa a l'immoble i amb això no es produïsca trencament ni deteriorament d'este, si l'administració no decidix també la seua adquisició.
  
30. Acta de reversió
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les obres i instal·lacions, l'estat de conservació d'estes, i s'especificaran els deterioraments que presenten. En este últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que cal executar a càrrec seu en el termini que se li assenyale.
  
31. Inscripció al Registre de la Propietat
  
Si el concessionari inscriguera la concessió al Registre de la Propietat, haurà de facilitar a l'administració certificat acreditatiu de la dita inscripció.
  
No s'inscriurà en el Registre de la Propietat la transmissió de les concessions o la constitució de drets reals sobre estes sense que s'acompanye certificat acreditatiu d'este aspecte, amb inserció de les clàusules de la concessió.
  
Extingida la concessió el concessionari sol·licitarà la cancel·lació de la inscripció i donarà compte d'això a l'administració concedent.
  
32. Execució subsidiària
  
Quan el concessionari obligat a això no duga a terme les accions que se li ordenen per l'administració, en aplicació de les condicions corresponents, esta, de conformitat amb la Llei 30/1992 de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, podrà procedir a la seua execució subsidiària, i l'import de les despeses és, així com dels danys i perjuís a càrrec del concessionari.
  
Esta resolució no posa fi a la via administrativa i contra esta pot interposar-se recurs d'alçada davant el secretari autonòmic d'Infraestructures, en el termini d'un mes, comptador des de l'endemà de la data de notificació de la present, sense perjuí de la utilització de qualsevol altre recurs que s'estime oportú.